CELEX: 52015PC0231
Language: sl
Date: 2015-05-29
Title: Predlog IZVEDBENI SKLEP SVETA o spremembi Odločbe 2009/790/ES, da se Poljski dovoli podaljšanje uporabe posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 29.5.2015
            COM(2015) 231 final
            2015/0118(NLE)
            Predlog
            IZVEDBENI SKLEP SVETA
            o spremembi Odločbe 2009/790/ES, da se Poljski dovoli podaljšanje uporabe posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Razlogi za predlog in njegovi cilji
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 23. decembra 2014, je Poljska zaprosila za dovoljenje, da še naprej oprošča davčne zavezance, katerih letni promet ne presega protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa. V skladu s členom 395(2) direktive o DDV je Komisija z dopisi z dne 6. februarja 2015 o zahtevi Poljske obvestila druge države članice. Komisija je z dopisom z dne 9. februarja 2015 uradno obvestila Poljsko, da ima na voljo vse informacije, potrebne za presojo zahtevka.
            
            
               Splošno ozadje
            
            
               V skladu s poglavjem 1 naslova XII direktive o DDV lahko države članice uporabijo posebne sheme za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne more odbiti vstopnega DDV.
            
            
               V skladu s členom 287(14) direktive o DDV lahko Poljska oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 10 000 EUR po menjalnem tečaju na dan njenega pristopa.
            
            
               Leta 2009 je Poljska zaprosila za odstopanje, da bi poenostavila obveznosti DDV za majhne gospodarske subjekte in nacionalni davčni upravi olajšala pobiranje davka. Svet je z Odločbo 2009/790/ES z dne 20. oktobra 2009
                  2
                Poljski dovolil oprostitev plačila DDV za davčne zavezance, katerih letni promet ne presega protivrednosti zneska v nacionalni valuti v vrednosti 30 000 EUR, do 31. decembra 2012. Z Izvedbenim sklepom Sveta 2012/769/EU
                  3
                je bilo odstopanje podaljšano do 31. decembra 2015. Ta ukrep za davčne zavezance ni obvezen. Poljska je zdaj zaprosila za podaljšanje navedenega ukrepa.
            
            
               Na podlagi informacij, ki jih je predložila Poljska, se zdi, da je bilo zaradi uporabe ukrepa 103 617 davčnih zavezancev s prometom med 10 000 in 30 000 EUR oproščenih plačila DDV, kar je privedlo do ocenjenega zmanjšanja skupnega zneska prihodkov iz DDV v državnem proračunu za približno 0,32 % v letu 2013. 
            
            
               Zato se predlaga podaljšanje odstopanja za dodatno obdobje do najmanj 31. decembra 2018 ali do začetka veljavnosti direktive o pragovih letnega prometa, pod katerimi so davčni upravičenci lahko oproščeni DDV.
            
            
               Veljavne določbe na področju, na katero se nanaša predlog
            
            
               Podobna odstopanja so bila odobrena drugim državam članicam.
            
            
               Usklajenost z drugimi politikami in cilji Unije
            
            
               Ukrep je v skladu s cilji Unije za mala podjetja, kakor so opredeljeni v Sporočilu Komisije „Najprej pomisli na male“ – „Akt za mala podjetja“ za Evropo (COM(2008) 394 z dne 25. junija 2008).
            
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Posvetovanje z zainteresiranimi stranmi
            
            
               Ni relevantno.
            
            
               Zbiranje in uporaba strokovnih mnenj
            
         
         
            
               Zunanje strokovno mnenje ni bilo potrebno.
            
            
               Ocena učinka
            
            
               Namen predloga za izvedbeni sklep Sveta je za naslednja tri leta podaljšati ukrep za poenostavitev, ki ukinja številne obveznosti DDV za podjetja, ki poslujejo z letnim prometom, manjšim od protivrednosti zneska v nacionalni valuti v vrednosti 30 000 EUR, in ima zato potencialno pozitiven učinek na zmanjšanje upravnega bremena za več kot 100 000 davčnih zavezancev v primerjavi s samo 0,32 % pričakovanega zmanjšanja celotnih prihodkov iz DDV.
            
            
               3.PRAVNI ELEMENTI PREDLOGA
            
            
               Povzetek predlaganih ukrepov
            
            
               Dovoljenje Poljski, da lahko še naprej uporablja ukrep odstopanja od direktive o DDV pri uvedbi poenostavitvenega ukrepa za podjetja z letnim prometom, manjšim od protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa.
            
            
               Pravna podlaga
            
            
               Člen 395 direktive o DDV.
            
            
               Načelo subsidiarnosti
            
            
               Predlog je v izključni pristojnosti Evropske unije. Načelo subsidiarnosti se zato ne uporablja.
            
            
               Načelo sorazmernosti
            
            
               Predlog je skladen z načelom sorazmernosti iz naslednjih razlogov.
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               Zaradi omejenega obsega odstopanja je posebni ukrep sorazmeren z želenim ciljem.
            
            
               Izbira instrumentov
            
            
               Predlagani instrumenti: izvedbeni sklep Sveta.
            
            
               V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je izvedbeni sklep Sveta najprimernejši instrument, ker je lahko naslovljen na posamezne države članice.
            
            
               4.PRORAČUNSKE POSLEDICE 
            
            
               Predlog ne vpliva na proračun EU, ker bo Poljska izračunala nadomestilo v skladu s členom 6 Uredbe Sveta (EGS, Euratom) št. 1553/89.
            
            
               5.NEOBVEZNI ELEMENTI 
            
         
         
            
               Predlog vsebuje samoderogacijsko klavzulo.
            
            
               2015/0118 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Odločbe 2009/790/ES, da se Poljski dovoli podaljšanje uporabe posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  4
               , zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 287(14) Direktive 2006/112/ES Poljski dovoljuje oprostitev DDV davčnim zavezancem, katerih letni promet ne presega protivrednosti zneska v nacionalni valuti v vrednosti 10 000 EUR po menjalnem tečaju na dan njenega pristopa.
            
            
               (2)Na podlagi Odločbe Sveta 2009/790/ES
                  5
                je lahko Poljska do 31. decembra 2012 kot odstopanje oprostila plačilo DDV davčnim zavezancem, katerih letni promet ni presegal protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa. 
            
            
               (3)Z Izvedbenim sklepom Sveta 2012/769/EU
                  6
                je bil ukrep odstopanja iz Odločbe Sveta 2009/790/ES podaljšan do 31. decembra 2015. 
            
            
               (4)V dopisu, ki ga je Komisija evidentirala 23. decembra 2014, je Poljska zaprosila za dovoljenje, da se nadalje podaljša ukrep, ki odstopa od člena 287(14) Direktive 2006/112/ES, da bi lahko davčne zavezance, katerih letni promet ne presega protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa, še naprej oproščala plačila davka na dodano vrednost (DDV). Na podlagi tega ukrepa bi bili navedeni davčni zavezanci še naprej oproščeni določenih ali vseh obveznosti v zvezi z DDV iz poglavij 2 do 6 naslova XI Direktive 2006/112/ES.
            
            
               (5)Komisija je z dopisi z dne 6. februarja 2015 obvestila druge države članice o zahtevi Poljske. Komisija je z dopisom z dne 9. februarja 2015 uradno obvestila Poljsko, da ima na voljo vse informacije, potrebne za presojo zahtevka.
            
            
               (6)Na podlagi informacij, ki jih je predložila Poljska, je imelo 103 617 davčnih zavezancev korist od uporabe ukrepa, kar je privedlo do ocenjenega zmanjšanja prihodkov iz DDV v proračunu za približno 0,32 % v letu 2013.
            
            
               (7)Ker je ta višji prag privedel do zmanjšanih obveznosti DDV za najmanjša podjetja, medtem ko se slednja v skladu s členom 290 Direktive 2006/112/ES še vedno lahko odločijo za splošno ureditev DDV, bi bilo treba Poljski dovoliti, da ukrep uporablja za nadaljnje omejeno obdobje. To odstopanje ne vpliva na lastna sredstva Unije, pridobljena od DDV.
            
            
               (8)Odločbo 2009/790/ES, kakor je bila spremenjena z Izvedbenim sklepom 2012/769/EU, bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
         
         
            
               Člen 2 Odločbe 2009/790/ES, kakor je bila spremenjena s členom 1 Izvedbenega sklepa 2012/769/EU, se spremeni:
            
            
               „Člen 2
            
            
               Ta odločba začne učinkovati z dnem uradne obvestitve.
            
            
               Uporablja se od 1. januarja 2016 do 31. decembra 2018.“
            
            
               Člen 2
            
            
               Ta sklep je naslovljen na Republiko Poljsko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  UL L 283, 30.10.2009, str. 53 in 54.
               
               
                  
                     (3)
                  UL L 338, 12.12.2012, str. 27 in 28.
               
               
                  
                     (4)
                  UL L 347, 11.12.2006, str. 1.
               
               
                  
                     (5)
                  Odločba Sveta 2009/790/ES z dne 20. oktobra 2009 o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 283, 30.10.2009, str. 53).
               
               
                  
                     (6)
                  Izvedbeni sklep Sveta 2012/769/EU z dne 4. decembra 2012 (UL L 338, 12.12.2012, str. 27).